Leegsaksische varianten

t **[[Leegsaksisch]]** of **[[Platduuts]]** is ien 1997 as streektoal erkend worden. Dochs kin man nait proaten van ain toal, môr van n groep Leegduutse varianten dij t ain en ander gemain hebben. Aigelks kin man proaten van vaaier verschaaidene heufdgroepen mit doaronder nog verschaaidene varianten, ook bekend as dialekten. 

## Noord Leegsaksisch
t Noord Leegsaksisch is de groep varianten laangs de Noordzeekost van Grönnen tot Sleeswiek tou. Hierbie kinnen aigelks t Grönnegs-Oostfrais en t Sleeswieks nog weer as apaarte groepen zain worden. t Kenmaark hierbie is dat man nait sègt "wi hebt", môr "wi hebben". t Noord Leegsaksisch dat den overblieft is dat van Oldenbörg tot Holstain tou. 

Varianten:  

* t Sleeswieks 
* t Holstains
** t Hambörgs
* t Noord-Hannovers
* t Oldenbörgs
* t Oostfrais Leegsaksisch
* t Ditmaarsers
* t Eemslenner Plat

### Grönnegs-Oostfrais
Ien t Grönnegs-Oostfrais het man ook nog weer de lichte diftongen bie elke klinker, wat man ien de rest nait het en de klaanken ai/äi, ou/ow en ui dij ook nait ien de aandere varianten veurkommen. Ook de woordenschat en grammoatiek is n bitje aans, deur ienvlouden van de olle Oostlaauwers Fraise toal.

Varianten:

*Westerkertaaiers
*Noordvelds
*Veenkelonioals
*Westerwôlds
*Hoogelaandsters en Oldambtsters
*Reiderlaands, Kromhörns en Börkums
*Moormerlaands en Aauwerkerlaands 
*Broukmerlaands

### Sleeswieks
t Sleeswieks wordt veuraal kenmaarkt deur n Deense ienvloud. Vrouger haar man t hertoogdom Sleeswiek dat tegenswoordeg verdaild is over Denmaark en Duutslaand. Baaide kaanten van de grìns hebben nkander den ook beienvloud. t Dialekt van Noord Sleeswiek het Leegduutse ienvlouden en t dialekt van Zuud Sleeswiek het Jutlaandse ienvlouden. t Sleeswieks kin man, zunder al te veul kennes, ook wel herkennen as Leegduuts mit n Jutlaands aksìnt. Bepoalde klaanken worden den ook aans vertoald as ien t Holstains. Ook binnen dialekten as t Aiderstees beienvloud worden deur t Noordfrais.

## Westfeels
t Westfeels is ook gain ainhaid. t Heurt bie mekoar deur t aksìnt dat overainkomt. Binnen t Westfeels kin man n lien trekken tuzzen t westelke en t oostelke Westfeels. t Oostelke Westfeels wordt kenmaarkt deur n diftong, dij ien t westelke Westfeels nait veurkomt. t Westelke Westfeels wordt ook wel Nederlaands Leegsaksisch nuimd. t Twìnts heurt hier nait bie en t Grönnegs logischerwies ook nait. t Twìnts is oostelk Westfeels.

De diftongen van t oostelke Westfeels binnen ìë veur ee (bv. ìetn), òë of óóë veur oo (bv. lóóëpm). t Westelk Westfeels is doarnoast staark beienvloud worden deur t Nederlaands.

Varianten westelk Westfeels:

*Drìnts, Stellenwaarfs en Woaterplat
*Westelk Twìnts, Aachterhouks en West Muunsterlaands
*Zallaands en Oost-Veluws
*West-Veluws en Örkers

Varianten oostelk Westfeels:

*Oostelk Twìnts en Hugellaands
*Muunsterlaands
*Oost-Westfeels
*Zuud-Westfeels
**Zoerlaands

## Oostfeels
t Oostfeels het liek as t westelke Westfeels gain diftong, môr is nait beienvloud worden deur t Nederlaands môr deur t Turengs en het doarom n aander aksìnt. Ook slikt man de -e nait ien, môr juust de -n, dus nait "Oostfaaln", môr "Oostfale"

Varianten:

*Kern-Oostfeels 
*Elve-Oostfeels 
*Göttings-Groevenhoags 
*Haaide-Oostfeels

## Oost Leegduuts
t Oost Leegduuts kin ook ien twij dailen opdaild worden, noamelk ien t Mekelnbörgs-Veurpommers en t Brandenbörgs. t Oost Leegduuts onderschaaidt zok van de westelke groepen (mit oetzundern van t Grönnegs-Oostfrais en t Sleeswieks) deurdat man nait sègt van "wi hebt", môr "wi hebben". Doarnoast is t Oost Leegduuts beienvloud deur t Nederlaands en den veuraal ien de woordenschat deur Nederlaandse immigranten. t Grootste verschil is middelkerwies dat man ien de westelke groepen snel proat en ien t Oost Leegduuts juust hail laanksoam. Ook is de ienvloud van t Hoogduuts groter as ien de westelke groepen.

*Mekelnbörgs-Veurpommers
**Mekelnbörgs
**Veurpommers
**Rugens
*Middelpommers
*Brandenbörgs
**Noord Brandenbörgs
*Midden Brandenbörgs
*Plautdietsch
*Oostpommersk
*Nederprusisk

## Rifferenties